CELEX: 32006L0119
Language: sl
Date: 2006-11-27 00:00:00
Title: Direktiva Komisije 2006/119/ES z dne 27. novembra 2006 o spremembi Direktive 2001/56/ES Evropskega parlamenta in Sveta o ogrevalnih sistemih motornih in priklopnih vozil zaradi prilagajanja tehničnemu napredku   (Besedilo velja za EGP)

28.11.2006   
            
            
               SL
            
            
               Uradni list Evropske unije
            
            
               L 330/12
            
         DIREKTIVA KOMISIJE 2006/119/ES
   z dne 27. novembra 2006
   o spremembi Direktive 2001/56/ES Evropskega parlamenta in Sveta o ogrevalnih sistemih motornih in priklopnih vozil zaradi prilagajanja tehničnemu napredku
   (Besedilo velja za EGP)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil (1) in zlasti člena 13(2) Direktive,
   ob upoštevanju naslednjega:
   
               (1)
            
            
               Direktiva 2001/56/ES Evropskega parlamenta in Sveta (2) je ena od posebnih direktiv na podlagi postopka ES-homologacije, uvedenega z Direktivo 70/156/EGS. Direktiva 2001/56/ES določa zahteve za homologacijo vozil, opremljenih z grelniki, ki delujejo na principu zgorevanja, in za grelnike, ki delujejo na principu zgorevanja, kot sestavne dele.
            
         
               (2)
            
            
               Pravilnik UN-ECE št. 122 o homologaciji vozil kategorij M, N in O glede njihovih ogrevalnih sistemov je začel veljati 18. januarja 2006. Ker ta uredba velja za Skupnost, je treba zagotoviti enakovrednost zahtev iz Direktive 2001/56/ES in tistih iz Pravilnika UN-ECE št. 122. Zato se posebne zahteve iz Priloge 9 k Pravilniku UN-ECE št. 122 glede ogrevalnih sistemov za vozila za prevoz nevarnega blaga vnesejo v Direktivo 2001/56/ES.
            
         
               (3)
            
            
               Direktivo 2001/56/ES je zato treba ustrezno spremeniti.
            
         
               (4)
            
            
               Ukrepi, predvideni s to direktivo, so v skladu z mnenjem Odbora za prilagajanje tehničnemu napredku, ustanovljenega v skladu s členom 13 Direktive 70/156/EGS –
            
         SPREJELA NASLEDNJO DIREKTIVO:
   Člen 1
   Sprememba Direktive 2001/56/ES
   Direktiva 2001/56/ES se spremeni v skladu z besedilom iz Priloge k tej direktivi.
   Člen 2
   Prehodne določbe
   1.   Po 1. oktobru 2007 države članice za tip vozila, opremljenega z ogrevalnim sistemom, ki deluje na LPG in izpolnjuje zahteve iz Direktive 2001/56/ES, kakor je spremenjena s to direktivo, iz razlogov, ki se nanašajo na ogrevalne sisteme, ne smejo sprejeti nobenega od naslednjih ukrepov:
   
               (a)
            
            
               zavrnitev podelitve ES-homologacije ali nacionalne homologacije;
            
         
               (b)
            
            
               prepoved registracije, prodaje ali začetka uporabe vozila navedenega tipa.
            
         2.   Po 1. oktobru 2007 države članice za tip vozila, opremljenega z grelnikom, ki deluje na LPG na principu zgorevanja, kot sestavnim delom, ki izpolnjuje zahteve iz Direktive 2001/56/ES, kakor je spremenjena s to direktivo, ne smejo sprejeti nobenega od naslednjih ukrepov:
   
               (a)
            
            
               zavrnitev podelitve ES-homologacije ali nacionalne homologacije;
            
         
               (b)
            
            
               prepoved prodaje ali začetka uporabe sestavnega dela navedenega tipa.
            
         3.   Po 1. aprilu 2008 države članice zavrnejo podelitev ES-homologacije in lahko zavrnejo podelitev nacionalne homologacije za tip vozila, opremljenega z ogrevalnim sistemom, ki deluje na LPG ali s tipom grelnika, ki deluje na LPG na principu zgorevanja, kot sestavnega dela, ki ne izpolnjuje zahtev Direktive 2001/56/ES, kakor je spremenjena s to direktivo.
   Člen 3
   Prenos
   1.   Države članice sprejmejo zakone in druge predpise, potrebne za uskladitev s to direktivo, najpozneje do 30. septembra 2007. Besedilo navedenih predpisov ter korelacijsko tabelo med navedenimi določbami in to direktivo nemudoma pošljejo Komisiji.
   Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
   2.   Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
   Člen 4
   Začetek veljavnosti
   Ta direktiva začne veljati dvajseti dan po objavi v Uradnem listu Evropske unije.
   Člen 5
   Naslovniki
   Ta direktiva je naslovljena na države članice.
   
      V Bruslju, 27. novembra 2006
      
         
            Za Komisijo
         
         Günter VERHEUGEN
         
            Podpredsednik
         
      
   
   
      (1)  UL L 42, 23.2.1970, str. 1. Direktiva, kakor je bila nazadnje spremenjena z Direktivo 2006/40/ES Evropskega parlamenta in Sveta (UL L 161, 14.6.2006, str. 12).
   
      (2)  UL L 292, 9.11.2001, str. 21. Direktiva, kakor je bila nazadnje spremenjena z Direktivo Komisije 2004/78/ES (UL L 231, 30.6.2004, str. 69).
   
      PRILOGA
      Direktiva 2001/56/ES se spremeni:
      
                  1.
               
               
                  Na koncu „seznama prilog“ se doda vrstica:
                  
                              „Priloga IX
                           
                           Dodatne določbe, ki veljajo za nekatera vozila v skladu z opredelitvijo iz Direktive 94/55/ES“.
                           
                        
            
                  2.
               
               
                  Priloga VIII se spremeni:
                  
                              (a)
                           
                           
                              Naslov oddelka 1 se nadomesti z naslednjim:„1.   OGREVALNI SISTEMI, KI DELUJEJO NA LPG, ZA CESTNO UPORABO V MOTORNIH VOZILIH“.
                           
                        
                              (b)
                           
                           
                              Točka 1.1.6.2 se nadomesti z naslednjim:
                              
                                          „1.1.6.2
                                       
                                       
                                          Zaradi nenamerne prekinitve ne more priti do nekontroliranega izlitja LPG. Zagotovi se način za ustavitev odtekanja LPG, tako da se vgradi zaporna naprava neposredno v regulatorju tlaka ali za regulatorjem tlaka, vgrajenim na prenosni jeklenki ali trajno vgrajeni posodi, če je regulator tlaka vgrajen odmaknjeno od posode ali jeklenke, pa se zaporna naprava vgradi neposredno pred cevjo, ki izhaja iz posode ali jeklenke, druga zaporna naprava pa v regulatorju tlaka ali za njim.“.
                                       
                                    
                        
                              (c)
                           
                           
                              Naslov oddelka 2 se nadomesti z naslednjim:„2.   OGREVALNI SISTEMI NA LPG, KI DELUJEJO SAMO PRI MIRUJOČIH MOTORNIH IN PRIKLOPNIH VOZILIH“.
                           
                        
            
                  3.
               
               
                  Doda se naslednja Priloga IX:
                  
                     „PRILOGA IX
                     DODATNE DOLOČBE, KI VELJAJO ZA NEKATERA VOZILA, V SKLADU Z OPREDELITVIJO IZ DIREKTIVE 94/55/ES (1)
                     
                     1.   PODROČJE UPORABE
                     Ta priloga velja za vozila, za katera veljajo posebne zahteve za grelnike, ki delujejo na principu zgorevanja in njihovo namestitev v skladu z Direktivo 94/55/ES.
                     2.   OPREDELITVE POJMOV
                     V tej prilogi se uporabljajo opredelitve oznak vozil EX/II, EX/III, AT, FL in OX, določene v poglavju 9.1 Priloge B k Direktivi 94/55/ES.
                     3.   TEHNIČNE DOLOČBE
                     3.1   Splošno (vozila EX/II, EX/III, AT, FL in OX)
                     3.1.1   Grelniki na zgorevanje in izpušne cevi so zasnovani, nameščeni in zaščiteni ali prekriti tako, da se prepreči kakršno koli nesprejemljivo tveganje pregrevanja ali vžiga tovora. Ta zahteva je izpolnjena, če sta posoda za gorivo in izpušni sistem naprave v skladu z določbami iz točk 3.1.1.1 and 3.1.1.2. Skladnost z navedenimi določbami se preveri na dodelanem vozilu.
                     3.1.1.1   Vsaka posoda za gorivo za namestitev v napravi izpolnjuje naslednje zahteve:
                     
                                 (a)
                              
                              
                                 v primeru iztekanja iz posode gorivo izteka na tla, ne da bi prišlo v stik z razgretimi deli vozila ali tovorom;
                              
                           
                                 (b)
                              
                              
                                 posode za gorivo, ki so napolnjene z bencinom, so opremljene z učinkovito ognjevarno zaščito, ki se prilagodi nalivnemu grlu, ali s pokrovom, ki omogoča, da nalivno grlo posode za gorivo ostane hermetično zaprto.
                              
                           3.1.1.2   Izpušni sistem in izpušne cevi morajo biti zaščiteni ali prekriti tako, da se prepreči kakršno koli tveganje pregrevanja ali vžiga tovora. Deli izpuha, ki so nameščeni neposredno pod posodo za gorivo (dizelsko), so odmaknjeni najmanj 100 mm ali zaščiteni s toplotno izolacijo.
                     3.1.2   Grelnik na zgorevanje je treba vklopiti ročno. Naprave za programiranje vklopa so prepovedane.
                     3.2   Vozila EX/II in EX/III
                     Plinski gorilniki niso dovoljeni.
                     3.3   Vozila FL
                     3.3.1   Grelniki na zgorevanje se lahko izklopijo vsaj na enega od naslednjih načinov:
                     
                                 (a)
                              
                              
                                 ročni izklop iz voznikove kabine;
                              
                           
                                 (b)
                              
                              
                                 prekinitev delovanja motorja vozila; v tem primeru lahko voznik ponovno ročno vklopi ogrevanje;
                              
                           
                                 (c)
                              
                              
                                 zagon črpalke za napajanje motorja vozila za prevoz nevarnih snovi.
                              
                           3.3.2   Grelnik na zgorevanje lahko po izklopu deluje še nekaj časa. V primerih iz točk (b) in (c) odstavka 3.3.1 se dovod zraka za sežig prekine z ustreznimi ukrepi v največ 40 sekundah po izklopu. Uporabijo se samo grelniki, za katere je dokazano, da lahko izmenjevalnik toplote deluje med normalno uporabo še 40 sekund po izklopu.
                  
                  
                     (1)  UL L 319, 21.12.1994, str. 7.“"